Document ID: 31999D0253

KOMMISSIONENS BESLUTNING
af 12. april 1999
om beskyttelsesforanstaltninger over for visse fiskerivarer fra eller med oprindelse i Kenya og Tanzania
(meddelt under nummer K(1999) 497)
(EØS-relevant tekst)
(1999/253/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/675/EØF af 10. december 1990 om principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), senest ændret ved direktiv 96/43/EF(2), særlig artikel 19, og
ud fra følgende betragtninger:
(1) I henhold til artikel 19 i direktiv 90/675/EØF skal der vedtages de nødvendige beslutninger, når det gælder import af visse produkter fra tredjelande, hvis en situation, som kan udgøre en alvorlig fare for dyrs eller menneskers sundhed, opstår eller forværres;
(2) Ugandas myndigheder har indberettet nogle tilfælde af forgiftning af fisk i Lake Victoria til Kommissionen; der er mistanke om, at forgiftningen skyldes forekomst af pesticider i Lake Victoria og ukorrekte fangstmetoder;
(3) Ugandas myndigheder har truffet forholdsregler og suspenderet al eksport af fisk til EF med virkning fra den 22. marts 1999, indtil fiskerivarernes sikkerhed kan garanteres;
(4) Kenya og Tanzania deler Lake Victoria med Uganda og dermed de fisk, som fanges der; Kenya og Tanzania har truffet forholdsregler, men har ikke suspenderet eksporten af fiskerivarer til EF; disse forholdsregler er ikke tilstrækkelige til at garantere fiskerivarernes sikkerhed i den nuværende situation;
(5) importen af fiskerivarer, som er fanget i Lake Victoria og kommer fra eller har oprindelse i Kenya og Tanzania, bør suspenderes;
(6) denne foranstaltning bør tages op til revision på grundlag af oplysningerne om situationens udvikling og garantierne fra de kompetente myndigheder med hensyn til fiskerivarernes sikkerhed;
(7) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Denne beslutning gælder for ferske, frosne eller forarbejdede fiskerivarer, som er fanget i Lake Victoria og kommer fra eller har oprindelse i Kenya og Tanzania. Den gælder ikke for fiskerivarer, som er fanget på havet.
Artikel 2
Medlemsstaterne nedlægger forbud mod, at de i artikel 1 nævnte fiskerivarer føres ind på deres område.
Artikel 3
Alle udgifter i forbindelse med anvendelsen af denne beslutning afholdes af afsenderen, modtageren eller disses repræsentanter.
Artikel 4
Denne beslutning tages op til revision på baggrund af oplysningerne om situationens udvikling og garantierne fra de kompetente myndigheder i Kenya og Tanzania med hensyn til fiskerivarernes sikkerhed.
Artikel 5
Medlemsstaterne ændrer deres handelsforanstaltninger for at bringe dem i overensstemmelse med denne beslutning. De underretter straks Kommissionen herom.
Artikel 6
Denne beslutning er rettet til medlemsstaterne.
Udfærdiget i Bruxelles, den 12. april 1999.

Labels: 0
3
13
6
18